«Къабзийм» и япэ къыдэкIыгъуэ
Бэрбэч ХьэтIутIэ и цIэр зезыхьэ Къэбэрдей-Балъ-къэр къэрал университетым илъэс 50-м щIигъуауэ къыдигъэкI «Университетская жизнь» газетым и напэ-кIуэцIхэм мы махуэхэм иджыри зы щIэуэ къахэ-хъуащ.
«Къабзий» — аращ анэдэлъхубзэм лъагапIэщIэ егъэгъуэтыныр и къалэн нэхъыщхьэу дяпэкIэ къыдэкIыну гуэдзэным зэреджэр. Япэ къыдэкIыгъуэм ихуащ, хабзэ зэрыхъуауэ, илъэс къэс бжьыхьэпэм хуэзэу ягъэлъапIэ, адыгэ фащэм и махуэм кърикIуахэмрэ щIэныгъэ и лъэныкъуэкIэ Iуэхум игъуэта мыхьэнэмрэ IупщIу къыщыгъэлъэгъуар. «Щыгъыным цIыхур егъэщIэращIэ, акъылым егъэдахэ» тхыгъэр. Ар теухуащ лIэщIыгъуэ зыбжанэ къызэзынэкIа ди лъэпкъ фащэр тхыдэм къызэрыхэщ лъэныкъуэхэмрэ нобэ абы игъуэта зэхъуэкIыныгъэхэмрэ. Удихьэхыу укъоджэ «Адыгэ Iэнэм теухуа дерс», «Дохутыр IэщIагъэр къыщIыхэсхар» тхыгъэ кIэщIхэм, «ГушыIэхэр», «Бзэгъэкъабзэ» зыфIаща плIанэпэхэм къыщыхьа Iуэху еплъыкIэхэмрэ купщIэ куу зиIэ щапхъэхэмрэ.
Апхуэдэу къыдэкIыгъуэр ягъэбжьыфIащ Къэжэр Хьэмид напэкIуэцIым хуищIа пэублэ псалъэмрэ студентхэм я усэхэмрэ. «Гупсысэр — псалъэкIэ» плIанэпэм дыщрохьэлIэ ди щIалэгъуалэм нобэрей гъащIэм, пщэдей къытпэплъэнкIэ хъуну жылагъуэ Iуэхухэм, иджырей егъэджэныгъэ Iэмалхэм, къыддекIуэкI хабзэхэм ятеухуауэ яIэ Iуэху еплъыкIэ гъэщIэгъуэнхэм. Псом ящхьэращи, ди анэдэлъхубзэр хъумэным, ар студент щIалэгъуалэм я гъащIэм куууэ хэпщэным, лъэпкъыр зэкъуэгъэувэным ехьэлIа напэкIуэцIыщIэ къэунэхуащ.
Шэрэдж Дисэ.
